
SAISTOŠO NOTEIKUMU NR. 26-____
“JELGAVAS VALSTSPILSĒTAS PAŠVALDĪBAS IZGLĪTOJAMO IZCILĪBAS UN STEM BALVU, INDIVIDUĀLĀ TALANTA ATTĪSTĪBAS FINANSIĀLĀ ATBALSTA PIEŠĶIRŠANAS UN IZGLĪTOJAMO UN PEDAGOGU SASNIEGUMU GODINĀŠANAS KĀRTĪBA”
PASKAIDROJUMA RAKSTS

	Paskaidrojuma raksta sadaļa
	Norādāmā informācija 

	1. Mērķis un nepieciešamības pamatojums 

	[bookmark: _Hlk239670578]Pašvaldību likuma 44. panta otrā daļa dod domei tiesības izdot saistošos noteikumus autonomo funkciju un brīvprātīgo iniciatīvu izpildei. Šobrīd Jelgavas valstspilsētas pašvaldībā (turpmāk – Pašvaldība) tiek piešķirta Izglītības kvalitātes balvas Pašvaldības izglītības iestāžu izglītojamajiem saskaņā Pašvaldības domes priekšsēdētāja 2025. gada 11. augusta rīkojumu Nr. 31-rp “Par Jelgavas valstspilsētas izglītības kvalitātes balvu”. Izglītojamie un pedagogi tika godināti par sasniegumiem olimpiādēs un konkursos svinīgā pieņemšanā pie Pašvaldības domes priekšsēdētāja. Jaunais regulējums saglabā šo tradīciju un vienlaikus nosaka skaidrus pretendentu atlases un godināšanas nosacījumus. Noteikumu mērķis ir vienotā ārējā normatīvajā aktā noteikt trīs savstarpēji saistītus pasākumus izglītības kvalitātes paaugstināšanai: izglītojamo izcilības un STEM balvu izglītojamajiem, kas mācās Pašvaldības dibinātas vispārējās izglītības iestādes 7. – 12. klasē vai Pašvaldības administratīvajā teritorijā esošas profesionālās vidējās izglītības iestādes 1. – 4. kursā, par augstiem mācību sasniegumiem, finansiālu atbalstu individuālā talanta attīstībai un izglītojamo un pedagogu godināšanu svinīgā pasākumā pie Pašvaldības domes priekšsēdētāja par mācību gada laikā godalgotiem sasniegumiem valsts un pasaules līmenī. Tiesiskais regulējums nepieciešams, jo izglītojamo izcilības un STEM balva, finansiālais atbalsts izglītojamā individuālā talanta attīstībai un naudas balva izglītojamiem par pasaules mēroga pasākumā iegūtu godalgotu vietu rada personām tiesības pretendēt uz Pašvaldības budžeta finansējumu un nosaka pieteikuma izvērtēšanas kārtību. Alternatīva – katru gadījumu izskatīt ar atsevišķu Pašvaldības domes lēmumu – nenodrošinātu vienotus, pārskatāmus un vienlīdzīgus kritērijus.

	2. Fiskālā ietekme uz pašvaldības budžetu 
	Noteikumu izpilde tiks nodrošināta Pašvaldības kārtējā gada budžetā šim mērķim paredzēto līdzekļu ietvaros. Izglītojamo izcilības balvai nepieciešamo finansējumu aprēķina, izglītojamo skaitu, kuri atbilst noteikumu 6. punktā noteiktajiem nosacījumiem, reizinot ar 100,00 euro. STEM balvai nepieciešamo finansējumu aprēķina, izglītojamo skaitu, kuri atbilst noteikumu 7. punktā noteiktajiem nosacījumiem, reizinot ar 100,00 euro. Izglītojamajam, kurš atbilst abu balvu piešķiršanas nosacījumiem, piešķir abas balvas 200,00 euro kopējā apmērā. Pamatojoties uz iepriekšējā mācību gada datiem, prognozējamais izglītojamo izcilības balvas saņēmēju skaits ir 218, un šīs balvas izmaksai nepieciešamais finansējums ir 21 800 euro. Prognozējamais STEM balvas saņēmēju skaits ir 482, un tās izmaksai nepieciešamais finansējums ir 48 200 euro. Abu balvu izmaksai kopā plānotais finansējums ir 70 000 euro. Individuālā talanta attīstības finansiālajam atbalstam Pašvaldības budžetā paredzams finansējums 5 000 euro gadā. Pamatojoties uz iepriekšējā mācību gada datiem, kad pasaules mēroga pasākumos godalgotas vietas ieguva pieci izglītojamie, naudas balvu izmaksai gadā prognozējams finansējums līdz 1 500 euro.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci 
	Noteikumiem paredzama pozitīva sociālā ietekme – tie motivēs izglītojamos paaugstināt mācību sasniegumus, tostarp STEM mācību priekšmetos, sekmēs talantīgu jauniešu izaugsmi un līdzdalību valsts un pasaules mēroga pasākumos, kā arī mazinās risku, ka izglītojamais finansiālu apsvērumu dēļ nevar pārstāvēt Pašvaldību un Latvijas Republiku augsta līmeņa pasākumā. 
Noteikumiem nav tiešas ietekmes uz vidi, iedzīvotāju veselību, uzņēmējdarbības vidi pašvaldības teritorijā vai konkurenci.

	4. Ietekme uz administratīvajām procedūrām un to izmaksām 
	Izglītojamo izcilības un STEM balvu pretendentu sarakstus Izglītības pārvaldei iesniegs izglītības iestāžu vadītāji, norādot izglītojamā vārdu, uzvārdu, klasi vai kursu un attiecīgās balvas aprēķinā iekļautos gada vērtējumus. Individuālā talanta attīstībai paredzētā finansiālā atbalsta pieteikumu Izglītības pārvaldē varēs iesniegt izglītības iestāde, pilngadīgs izglītojamais vai nepilngadīga izglītojamā likumiskais pārstāvis. Pieteikumam būs jāpievieno izglītības iestādes atbalsta vēstule un izdevumus pamatojošie dokumenti. Pieteikumus izvērtēs ar Pašvaldības izpilddirektora vietnieka rīkojumu izveidota komisija. Informāciju par izglītojamajiem, kuri guvuši godalgotus sasniegumus valsts vai pasaules līmeņa olimpiādēs, zinātniskās pētniecības darbu konferencēs, kā arī par pedagogiem, kuri viņus sagatavojuši, Izglītības pārvaldei iesniegs izglītības iestāžu vadītāji. Saistošo noteikumu izpilde tiks nodrošināta esošo Pašvaldības institūciju un izglītības iestāžu cilvēkresursu ietvaros. Personām netiek paredzētas jaunas būtiskas administratīvās izmaksas. Pieteikumu un informācijas iesniegšana būs bez maksas.

	5. Ietekme uz pašvaldības funkcijām un cilvēkresursiem 
	Noteikumi veicina Pašvaldības izglītības jomas autonomās funkcijas un brīvprātīgās iniciatīvas izpildi. Noteikumu administrēšanu nodrošinās Izglītības pārvalde un komisija esošo cilvēkresursu ietvaros. Jaunu pašvaldības institūciju vai amata vietu izveide nav nepieciešama.

	6. Informācija par izpildes nodrošināšanu 
	Noteikumu izpildi nodrošinās Izglītības pārvalde, Pašvaldības dibinātās izglītības iestādes un komisija. Izglītības pārvalde pārbaudīs iesniegto informāciju, organizēs izglītojamo izcilības un STEM balvu, komisijas piešķirtā finansiālā atbalsta individuālā talanta attīstībai izmaksu un mācību gada noslēguma svinīgo pasākumu pie Pašvaldības domes priekšsēdētāja, kā arī uzraudzīs piešķirtā finansiālā atbalsta individuālā talanta attīstībai izlietojumu.

	7. Prasību un izmaksu samērīgums pret ieguvumiem, ko sniedz mērķa sasniegšana 
	Noteikumos paredzētās prasības ir samērīgas ar sasniedzamo mērķi. Pretendentiem jāiesniedz tikai tie dokumenti, kas nepieciešami sasnieguma, izvirzīšanas un izdevumu pamatotības pārbaudei. Pašvaldības finansiālais ieguldījums ir samērojams ar ieguvumu – talantīgu jauniešu izaugsmi, Pašvaldības un Latvijas pārstāvniecību, mācību sasniegumu motivēšanu un pedagogu profesionālā ieguldījuma atzīšanu.

	8. Izstrādes gaitā veiktās konsultācijas ar privātpersonām un institūcijām 
	Saistošo noteikumu projekts un tam pievienotais paskaidrojuma raksts tiks publicēts Pašvaldības oficiālajā tīmekļvietnē sabiedrības viedokļa noskaidrošanai vismaz uz divām nedēļām atbilstoši Pašvaldību likuma 46. panta trešajai daļai.



Jelgavas valstspilsētas pašvaldības domes priekšsēdētājs 				M. Daģis

